Καθηγητής X

Ο Καθηγητής X (πραγματικό όνομα: Τσαρλς Φράνσις Εξέιβιερ, αγγλικά: Professor X, Charles Francis Xavier) είναι ένας πλασματικός χαρακτήρας ο οποίος είναι ο ιδρυτής και αρχηγός της ομάδας μεταλλαγμένων υπερηρώων X-Men. Ως δημιούργημα του συγγραφέα Σταν Λι και του σκιτσογράφου Τζακ Κίρμπι, εμφανίστηκε για πρώτη φορά στο τεύχος The X-Men #1 (Σεπτέμβριος 1963).

Κατά το μεγαλύτερο διάστημα της παρουσίας του στα κόμικ ο Εξέβιερ είναι παραπληγικός, παρότι διαθέτει ένα από τα ισχυρότερα μυαλά στον κόσμο. Ως τηλεπαθητικός υψηλού επιπέδου, ο Εξέβιερ μπορεί να διαβάσει, ελέγξει και επηρεάσει την ανθρώπινη σκέψη. Όντας επιστημονική ευφυΐα, διαθέτει επίσης τη δυνατότητα να απορροφά γρήγορα πληροφορίες και ειδικεύεται σε θέματα γενετικής, μετάλλαξης και ψυχικών δυνάμεων.

Το όραμα του Εξέβιερ είναι η διασφάλιση της ειρηνικής συνύπαρξης ανθρώπων και μεταλλαγμένων, με σεβασμό στα ανθρώπινα δικαιώματα και προστασία της κοινωνίας από απειλές όπως παλιός του του φίλος και προσωρινός εχθρός των X-Men, Magneto. Για να επιτύχει το σκοπό του, ο Εξέβιερ ίδρυσε την Ακαδημία για Ταλαντούχους Νέους Μεταλλαγμένους για να διδάξει σε μεταλλαγμένους τη χρήση των δυνάμεών τους.

O Πάτρικ Στιούαρτ υποδύθηκε τον χαρακτήρα στις τρεις πρώτες ταινίες της σειράς ταινιών X-Men και σε διάφορα βιντεοπαιχνίδια, ενώ ο Τζέιμς ΜακΑβόι υποδύθηκε μια νεότερη εκδοχή του χαρακτήρα στο X-Men: Η Πρώτη Γενιά (2011), και με τους δύο ηθοποιούς να επαναλαμβάνουν τους ρόλους τους στο X-Men: Ημέρες ενός Ξεχασμένου Μέλλοντος (2014). Ο Στιούαρτ επέστρεψε στο Λόγκαν (2017), ενώ ο ΜακΑβόι επανέλαβε τον ρόλο του στα X-Men: Apocalypse (2016), Deadpool 2 (2018), X-Men: Ο Μαύρος Φοίνικας (2019). Ο Στιούαρτ υποδύθηκε μια εναλλακτική εκδοχή του χαρακτήρα στην ταινία του Κινηματογραφικού Σύμπαντος της Marvel (MCU), Doctor Strange in the Multiverse of Madness (2022) και θα επαναλάβει τον ρόλο του στην ταινία του MCU Avengers: Doomsday (2026).

 Παραπομπές 

 Εξωτερικοί σύνδεσμοι 

 Καθηγητής X στο Marvel.com

Κατηγορία:Μέλη των X-Men
Κατηγορία:Υπερήρωες της Marvel Comics
Κατηγορία:Χαρακτήρες που δημιουργήθηκαν από τον Σταν Λι
Κατηγορία:Χαρακτήρες που δημιουργήθηκαν από τον Τζακ Κίρμπι
Κατηγορία:Χαρακτήρες κόμικς που δημιουργήθηκαν το 1963